钦定古今图书集成/明伦汇编/氏族典/第375卷 > 《凌迪知万姓统谱》 > 董僧慧
## 钦定古今图书集成/明伦汇编/氏族典/第375卷 > 《凌迪知万姓统谱》 > 董僧慧

按《南史晋安王子懋传》：“董僧慧，丹阳姑孰人。出自寒微，而慷慨有节义，好读书，甚骁果。元邈知其豫子懋
之谋，执之。僧慧曰：‘晋安举义兵，仆实豫议。古人云：‘非
死之难，得死之难’。仆得为主人，死不恨矣。愿至主人
大敛毕，退就汤镬，虽死犹生’。元邈义而许之。还，具白
明帝，乃配东冶，言及九江时事，辄悲不自胜。子懋子”
昭基，九岁，以方二寸绢为书，参其消息，并遗钱五百。
以金假人，崎岖得至。僧慧睹书，对钱曰：“此郎君书也。”
悲恸而卒。